62021TJ0403_RES
Kawża T‑403/21
(pubblikazzjoni ta’ estratti)
Norddeutsche Landesbank – Girozentrale
vs
Il‑Bord Uniku ta’ Riżoluzzjoni
Sentenza tal‑Qorti Ġenerali (It‑Tmien Awla Estiża) tas‑17 ta’ Lulju 2024
“Unjoni ekonomika u monetarja – Unjoni bankarja – Mekkaniżmu uniku ta’ riżoluzzjoni tal-istituzzjonijiet ta’ kreditu u ta’ ċerti impriżi ta’ investiment (MRU) – Fond uniku ta’ riżoluzzjoni (SRF) – Deċiżjoni tas-SRB dwar il-kalkolu tal-kontribuzzjonijiet ex ante għall‑2021 – Obbligu ta’ motivazzjoni – Ugwaljanza fit-trattament – Proporzjonalità – Marġni ta’ evalwazzjoni tas-SRB – Żball manifest ta’ evalwazzjoni – Eċċezzjoni ta’ illegalità – Marġni ta’ evalwazzjoni tal-Kummissjoni – Limitazzjoni ratione temporis tal-effetti tas-sentenza”
Istituzzjonijiet tal-Unjoni Ewropea – Eżerċizzju tal-kompetenzi – Setgħa mogħtija lill-Kummissjoni sabiex tadotta atti ddelegati – Portata – Evalwazzjonijiet u valutazzjonijiet kumplessi – Marġni wiesgħa ta’ evalwazzjoni – Determinazzjoni tal-metodu ta’ kalkolu tal-kontribuzzjonijiet ex ante għall-Fond Uniku ta’ Riżoluzzjoni (SRF) – Iffissar tal-kriterji ta’ aġġustament tal-imsemmija kontribuzzjonijiet – Stħarriġ ġudizzjarju – Limiti
(Artikolu 290 TFUE; Regolament tal-Parlament Ewropew u tal-Kunsill Nru 806/2014, premessa 41; Regolament tal-Kummissjoni 2015/63; Direttiva tal-Parlament Ewropew u tal-Kunsill 2014/59)
(ara l-punti 46 sa 48)
Politika ekonomika u monetarja – Politika ekonomika – Mekkaniżmu uniku ta’ riżoluzzjoni tal-istituzzjonijiet ta’ kreditu u ta’ ċerti impriżi ta’ investiment – Kontribuzzjonijiet ex ante għall-Fond Uniku ta’ Riżoluzzjoni – Kalkolu tal-multiplikatur ta’ aġġustament tal-kontribuzzjonijiet skont il-profil ta’ riskju tal-istituzzjonijiet – Klassifikazzjoni tal-imsemmija istituzzjonijiet skont il-metodu ta’ binning sabiex jiġi kkalkolat dan il-multiplikatur
(Regolament tal-Kummissjoni 2015/63, Artikoli 6 u 9(3), u Anness I; Direttiva tal-Parlament Ewropew u tal-Kunsill 2014/59, Artikolu 103(7))
(ara l-punti 106 sa 113 u 115 sa 120)
Atti tal-istituzzjonijiet – Motivazzjoni – Obbligu – Portata – Għoti ta’ spjegazzjonijiet mill-awtur dwar ir-raġunijiet għall-att matul il-proċeduri quddiem il-qorti tal-Unjoni – Kundizzjonijiet – Assenza ta’ kontradizzjonijiet u obbligu ta’ koerenza tal-ispjegazzjonijiet mal-imsemmija raġunijiet
(ara l-punti 156 u 157)
Atti tal-istituzzjonijiet – Motivazzjoni – Obbligu – Portata – Deċiżjoni tal-Bord Uniku ta’ Riżoluzzjoni (SRB) li tistabbilixxi l-kontribuzzjonijiet ex ante għall-Fond Uniku ta’ Riżoluzzjoni (SRF) – Obbligu tas-SRB li jikkomunika lill-istituzzjonijiet ikkonċernati l-metodu ta’ kalkolu ta’ dawn il-kontribuzzjonijiet u l-metodu ta’ determinazzjoni tal-ammont tal-livell fil-mira annwali
(Regolament tal-Parlament Ewropew u tal-Kunsill Nru 806/2014; Regolament tal-Kummissjoni 2015/81, Artikolu 4; Regolament tal-Kummissjoni 2015/63, Artikolu 4(2) u Anness I)
(ara l-punti 159 u 160)
Atti tal-istituzzjonijiet – Motivazzjoni – Obbligu – Portata – Deċiżjoni tal-Bord Uniku ta’ Riżoluzzjoni (SRB) li tistabbilixxi l-kontribuzzjonijiet ex ante għall-Fond Uniku ta’ Riżoluzzjoni (SRF) – Assenza ta’ neċessità li jiġu inklużi, f’din id-deċiżjoni, il-fatturi kollha li jippermettu li tiġi vverifikata l-eżattezza tal-kalkolu tal-kontribuzzjonijiet – Ibbilanċjar tal-obbligu ta’ motivazzjoni mal-prinċipju ġenerali ta’ protezzjoni tas-sigriet kummerċjali tal-istituzzjonijiet ikkonċernati – Legalità tad-dispożizzjonijiet li jikkonċernaw il-metodu ta’ kalkolu tal-kontribuzzjonijiet ex ante għas-SRF – Prinċipju ta’ osservanza tas-sigriet kummerċjali – Obbligu tas-SRB li jippubblika u li jgħaddi lill-istituzzjonijiet ikkonċernati, f’forma aggregata u anonimizzata, l-informazzjoni dwar l-istituzzjonijiet li tkun intużat sabiex tiġi kkalkolata l-kontribuzzjoni ex ante
(it-tieni paragrafu tal-Artikolu 296 TFUE; Regolament tal-Parlament Ewropew u tal-Kunsill Nru 806/2014; Regolament tal-Kummissjoni 2015/63, Artikoli 4 sa 7 u 9 u Anness I; Direttiva tal-Parlament Ewropew u tal-Kunsill 2014/59)
(ara l-punti 173 sa 183)
Istituzzjonijiet tal-Unjoni Ewropea – Eżerċizzju tal-kompetenzi – Setgħa mogħtija lill-Kummissjoni sabiex tadotta atti ddelegati – Portata – Evalwazzjonijiet u valutazzjonijiet kumplessi – Marġni wiesgħa ta’ evalwazzjoni – Determinazzjoni tal-metodu ta’ kalkolu tal-kontribuzzjonijiet ex ante għall-Fond Uniku ta’ Riżoluzzjoni (SRF) – Applikazzjoni u ponderazzjoni tal-indikatur ta’ riskju skema ta’ protezzjoni istituzzjonali (SPI) – Stħarriġ ġudizzjarju – Limiti
(Regolament tal-Kummissjoni 2015/63, Artikolu 7(4))
(ara l-punti 296 sa 297)
Politika ekonomika u monetarja – Politika ekonomika – Mekkaniżmu uniku ta’ riżoluzzjoni tal-istituzzjonijiet ta’ kreditu u ta’ ċerti impriżi ta’ investiment – Kontribuzzjonijiet ex ante għall-Fond Uniku ta’ Riżoluzzjoni – Kalkolu tal-multiplikatur ta’ aġġustament tal-kontribuzzjonijiet skont il-profil ta’ riskju tal-istituzzjonijiet – Ksur tal-libertà ta’ impriża – Assenza
(Karta tad-Drittijiet Fundamentali tal-Unjoni Ewropea, Artikolu 16; Regolament tal-Kunsill Nru 2015/63)
(ara l-punti 417 sa 420 u 423)
Sunt
Adita b’rikors għal annullament, li hija laqgħet, il-Qorti Ġenerali annullat id-Deċiżjoni tal-Bord Uniku ta’ Riżoluzzjoni (iktar ’il quddiem is-“SRB”) dwar id-determinazzjoni tal-kontribuzzjonijiet ex ante għall‑2021 għall-Fond Uniku ta’ Riżoluzzjoni (SRF), sa fejn din kienet tikkonċerna lil Norddeutsche Landesbank – Girozentrale, ir-rikorrenti, minħabba l-ksur mis-SRB tal-obbligu ta’ motivazzjoni tiegħu b’rabta mad-determinazzjoni tal-livell fil-mira annwali.
Fis-sentenza tagħha, il-Qorti Ġenerali kkjarifikat il-konformità tal-metodu ta’ binning, użat sabiex il-kontribuzzjonijiet annwali bażiċi jiġu adattati għall-profil ta’ riskju effettiv tal-istituzzjonijiet taxxabbli, mad-dritt ta’ livell superjuri.
Ir-rikorrenti kienet istituzzjoni ta’ kreditu stabbilita fil-Ġermanja. Fl‑14 ta’ April 2021, is-SRB adotta deċiżjoni li fiha ddetermina (
1
) l-kontribuzzjonijiet ex ante għall‑2021 għas-SRF tal-istituzzjonijiet ta’ kreditu u ta’ ċerti impriżi ta’ investiment, fosthom ir-rikorrenti (
2
).
Il‑kunsiderazzjonijiet tal‑Qorti Ġenerali
Fir-rigward tal-illegalità tal-“Pass 2” tal-Anness I, tar-Regolament Delegat 2015/63 (
3
) (iktar ’il quddiem id-“dispożizzjoni kkontestata”), ir-rikorrenti sostniet li l-Kummissjoni wettqet żball ta’ evalwazzjoni meta adottat il-metodu ta’ binning previst fl-imsemmi anness, peress li hija żammet lis-SRB milli jadatta, b’mod xieraq, il-kontribuzzjonijiet annwali bażiċi skont il-profil ta’ riskju effettiv tal-istituzzjonijiet.
F’dan ir-rigward, fl-ewwel lok, il-Qorti Ġenerali ddeduċiet tliet stadji minn dan il-metodu.
L-ewwel nett, is-SRB għandu jikkalkola n-numru ta’ bins sabiex jipparaguna l-istituzzjonijiet fid-dawl tad-diversi indikaturi u sottoindikaturi ta’ riskju, imbagħad, huwa għandu jassenja, bħala prinċipju, l-istess numru ta’ istituzzjonijiet lil kull bin u jibda billi jassenja lill-ewwel bin l-istituzzjonijiet b’valuri tal-indikatur gross l-iktar baxxi u, fl-aħħar nett, huwa għandu jassenja l-istess punteġġ lill-istituzzjonijiet kollha li jinsabu f’bin partikolari, imsejjaħ “indikatur diskretizzat”, li huwa għandu jieħu inkunsiderazzjoni għall-bqija tal-kalkolu tal-multiplikatur ta’ aġġustament tagħhom.
Fit-tieni lok, il-Qorti Ġenerali enfasizzat li minn dan il-metodu jirriżultaw żewġ fenomeni speċifiċi.
Minn naħa, ma huwiex eskluż li l-applikazzjoni ta’ dan il-metodu tista’ twassal għal sitwazzjonijiet li fihom istituzzjonijiet, li, taħt indikatur ta’ riskju partikolari, ikollhom valuri li juru, taħt dan l-indikatur, li għandhom profili inqas riskjużi mill-valur medju tal-istituzzjonijiet ikkonċernati, jiġu madankollu assenjati, taħt l-indikatur inkwistjoni, lil wieħed mill-bins li jkun fih istituzzjonijiet relattivament iktar riskjużi. Din il-konsegwenza tirriżulta, b’mod partikolari, mill-fatt li ċerti istituzzjonijiet għandhom valuri msejħa “estremi”, jiġifieri valuri li jiddevjaw sew mill-medja. Min-naħa l-oħra, minħabba l-eżistenza ta’ dawn il-valuri estremi, ma huwiex eskluż li l-applikazzjoni tal-metodu ta’ binning tista’ effettivament twassal għal sitwazzjonijiet li fihom istituzzjonijiet li, taħt indikatur ta’ riskju partikolari, ikollhom valuri qrib dawk tal-istituzzjonijiet assenjati lill-bin preċedenti, jiġu madankollu assenjati lill-bin segwenti, li jkun fih istituzzjonijiet li, taħt dan l-istess indikatur ta’ riskju, ikollhom valuri li jistgħu, xi drabi, ikunu kunsiderevolment ogħla.
Madankollu, dan ma jfissirx li l-metodu ta’ binning huwa vvizzjat bi żball manifest ta’ evalwazzjoni.
F’dan ir-rigward, il-Qorti Ġenerali fakkret, fl-ewwel lok, li r-Regolament Delegat 2015/63 ippreveda metodu ta’ aġġustament tal-kontribuzzjonijiet ex ante skont il-profil ta’ riskju tal-istituzzjonijiet ibbażat fuq paragun tal-profili ta’ riskju tagħhom. Issa, mill-istudju empiriku mwettaq qabel l-adozzjoni tar-Regolament Delegat 2015/63, li r-riżultati tiegħu inġabru fil-qosor fl-istudju tekniku tal-Joint Research Centre (iċ-Ċentru Konġunt tar-Riċerka, iktar ’il quddiem il-“JRC”) tal-Kummissjoni, il-metodu ta’ binning huwa wieħed mill-metodi li jistgħu jippermettu li jsir tali paragun u saħansitra jitqies bħala l-metodu l-iktar xieraq għal dan il-għan. Fil-fatt, il-metodu ta’ binning huwa metodu statistiku rrikonoxxut għall-finijiet tat-trattament tal-valuri estremi, peress li jevita, sa fejn possibbli, li l-preżenza ta’ dawn il-valuri twassal għal paraguni żnaturati. F’dan il-każ, l-imsemmi metodu jippermetti li jiġi evitat, kif proprju jirriżulta mill-istudju tekniku tal-JRC, li istituzzjonijiet li jkollhom valuri għolja taħt ċerti indikaturi ta’ riskju, jingħataw, madankollu, punteġġ li jindika profil ta’ riskju baxx taħt dawn l-indikaturi, peress li jkunu jeżistu ċerti istituzzjonijiet li jkollhom valuri estremi.
Fit-tieni lok, il-Qorti Ġenerali rrilevat li l-metodu ta’ binning huwa metodu faċli sabiex tiġi pparagunata kwantità kbira ta’ data rrapportata mill-istituzzjonijiet li l-kontribuzzjoni ex ante tagħhom tiġi aġġustata skont il-profil ta’ riskju tagħhom. F’dan ir-rigward, hija ppreċiżat li d-dispożizzjoni kkontestata tipprevedi r-regola li n-numru ta’ bins għandu jiġi kkalkolat abbażi ta’ formula stabbilita fiha, kif ukoll ir-regola li s-SRB għandu jassenja, bħala prinċipju, l-istess numru ta’ istituzzjonijiet lil kull bin u jibda billi jassenja lill-ewwel bin l-istituzzjonijiet b’valuri tal-indikatur gross l-iktar baxxi. Il-Qorti Ġenerali qieset li l-metodu ta’ binning jipprevedi regoli oġġettivi li jistgħu jiġu faċilment applikati mis-SRB, ħaġa li, barra minn hekk, hija għan li l-leġiżlazzjoni tal-Unjoni tista’ leġittimament tfittex.
Fit-tielet lok, il-Qorti Ġenerali kienet tal-fehma li l-konsegwenzi taż-żewġ fenomeni msemmija iktar ’il fuq għandhom jitqiegħdu f’perspettiva permezz tal-erba’ ċirkustanzi li ġejjin. L-ewwel waħda, l-aġġustament tal-kontribuzzjonijiet ex ante jista’ jsir biss fil-firxa ta’ koeffiċjent ta’ bejn 0.8 u 1.5 (
4
). Il-kontribuzzjoni annwali bażika tibqa’ l-fattur dominanti għad-determinazzjoni tal-kontribuzzjoni ex ante fid-dawl tal-profil ta’ riskju tal-istituzzjonijiet.
It-tieni waħda, il-Qorti Ġenerali essenzjalment irrilevat mill-istudju tekniku tal-JRC li dawn il-fenomeni huma limitati inkwantu għandhom tendenza li jseħħu primarjament fil-bins tal-aħħar, u mhux fil-maġġoranza kbira tal-bins
It-tielet waħda, il-Qorti Ġenerali kkonstatat li l-istituzzjonijiet li jinsabu f’dawn il-bins tal-aħħar għandhom, taħt l-indikatur ta’ riskju kkonċernat, valuri ogħla mill-istituzzjonijiet assenjati lill-bins inferjuri.
Ir-raba’ ċirkustanza, il-metodu ta’ aġġustament tal-kontribuzzjonijiet ex ante skont il-profil ta’ riskju jieħu inkunsiderazzjoni bosta indikaturi ta’ riskju (
5
). Għalhekk, istituzzjoni tiġi assenjata, b’kollox, lil bosta bins skont il-valuri tagħha u dawk ta’ istituzzjonijiet oħra taħt kull indikatur ta’ riskju. Issa, kif jirriżulta mill-istudju tekniku tal-JRC, l-istituzzjonijiet għandhom tendenza li jsibu ruħhom f’diversi bins taħt diversi indikaturi ta’ riskju, u dan jippermetti li jsir paragun globali tal-istituzzjonijiet ikkonċernati.
F’dawn iċ-ċirkustanzi, il-Qorti Ġenerali ċaħdet l-argument li r-Regolament Delegat 2015/63, billi jistabbilixxi l-metodu ta’ binning, kien ivvizzjat bi żball manifest ta’ evalwazzjoni.
(
1
)	Skont l-Artikolu 70(2) tar-Regolament (UE) Nru 806/2014 tal-Parlament Ewropew u tal-Kunsill tal‑15 ta’ Lulju 2014 li jistabbilixxi regoli uniformi u proċedura uniformi għar-riżoluzzjoni tal-istituzzjonijiet ta’ kreditu u ċerti ditti tal-investiment fil-qafas ta’ Mekkaniżmu Uniku ta’ Riżoluzzjoni u Fond Uniku għar-Riżoluzzjoni u li jemenda r-Regolament (UE) Nru 1093/2010 (ĠU 2014, L 225, p. 1).
(
2
)	Deċiżjoni SRB/ES/2021/22 tal-Bord Uniku ta’ Riżoluzzjoni tal‑14 ta’ April 2021 dwar il-kalkolu tal-kontribuzzjonijiet ex ante għas-sena 2021 għall-Fond Uniku ta’ Riżoluzzjoni.
(
3
)	Regolament Delegat tal-Kummissjoni (UE) 2015/63 tal‑21 ta’ Ottubru 2014 li jissupplimenta d-Direttiva 2014/59/UE tal-Parlament Ewropew u l-Kunsill fir-rigward tal-kontribuzzjonijiet ex ante għall-arranġamenti ta’ finanzjament ta’ riżoluzzjoni (ĠU 2015, L 11, p. 44, rettifika fil-ĠU 2017, L 156, p. 38).
(
4
)	Skont l-Artikolu 9(3) tar-Regolament Delegat 2015/63.
(
5
)	Kif jirriżulta mill-Artikolu 6 tar-Regolament Delegat 2015/63: